Verpleër vas ná moord op 4-jarigeDie verpleër wat in hegtenis geneem is na Naledi se liggaam gevind is. Foto: SAPD Die soektog na die vermiste vierjarige Naledi Chaka het tragies geëindig toe haar liggaam in ŉ puttoilet gevind is. Naledi van Selosesha buite Bloemfontein is Sondag as vermis aangemeld. Volgens sers. Martin Xuma, woordvoerder van die polisie, is Naledi se liggaam Donderdag gevind. “Haar liggaam is gevind nadat beamptes Woensdag van haar klere in ŉ straat naby haar ouerhuis gevind het.” Tydens die polisie se ondersoek het een van die kinders wat Sondag saam met Naledi gespeel het voor sy verdwyn het, gesê Naledi is die laaste keer saam met ŉ sekere man gesien. Die toneel waar Naledi se liggaam gevind is. Foto: SAPD “Beamptes is na die verdagte se woning wat hy huur en terwyl hulle daar ondersoek ingestel het, is Naledi se liggaam in die puttoilet gevind. Soek- en reddingsdienste is na die toneel ontbied om die liggaam uit die puttoilet te haal.” Die 36-jarige verdagte, ŉ verpleër by die Botshabelo-hospitaal, is in hegtenis geneem en sal binnekort in die Thaba Nchu-landdroshof verskyn op aanklag van ontvoering en moord. Xuma het gesê ŉ nadoodse ondersoek sal bepaal of Naledi dalk ook verkrag is. Lt.genl. Moeketsi Sempe, provinsiale polisiekommissaris, het die moord ten sterkste veroordeel en ŉ beroep op die ondersoekspan gedoen om te verseker dat geregtigheid vir Naledi sal geskied.